Tõenäoliselt kantakse mingi osa arseen-sooda-lahust aerosoolina 540 pihustiga varustatud rõhtpesurist gaasivooluga katlamajakoldesse ning sealt atmosfääri. Ka töölahuse regeneraatorid (H=45 m) on õhusaasteallikad. Neis puhutakse osa lahusesse jäänud põlevkivigaasbensiinist õhuga atmosfääri (~170 t/a). Peale nende kadude on regeneraatoritest seadme territooriumile korduvalt paiskunud arseen-sooda-lahuse vahtu. Arseeni kasutamise tõttu töötab seadmel 60 inimest tervistkahjustavates tingimustes. Arseenile kui kantserogeenile on Euroopas kehtestatud uus rangem riskitase. On tõenäoline, et kui inimesed hingavad elu jooksul õhku, milles on arseeni 1 mikrogramm kuupmeetris, sureb 10 000 elanikust 15 vähki (WHO Newsletter No 19. 1997, lk 12). See asjaolu on eriti tähtis arseen-sooda-tehnoloogiaga gaasipuhastusseadme edasise tööshoidmise otstarbekuse hindamisel.